b'\n_START_ARTICLE_\nKustaa Hautam\xc3\xa4ki\n_START_PARAGRAPH_\nEsaias Kustaa Hautam\xc3\xa4ki (sukunimi aik. Rukkila; 14. kes\xc3\xa4kuuta 1869 Kauhava \xe2\x80\x93 6. helmikuuta 1951 Oulu) oli suomalainen p\xc3\xa4\xc3\xa4toimittaja ja Maalaisliiton puoluesihteeri._NEWLINE_Hautam\xc3\xa4en vanhemmat olivat torppari Anders Gustaf Rukkila ja Vallborg Ekoluoma. H\xc3\xa4n k\xc3\xa4vi kansakoulun ja toimi r\xc3\xa4\xc3\xa4t\xc3\xa4lin\xc3\xa4 vuoteen 1901 saakka. Sen j\xc3\xa4lkeen Hautam\xc3\xa4ki oli ompelukoneiden myyntiasiamiehen\xc3\xa4 1901\xe2\x80\x931907. Hautam\xc3\xa4ki oli toiminut lehtien avustajana jo vuodesta 1896 ja h\xc3\xa4n oli sitten p\xc3\xa4\xc3\xa4toimittajana ensin Keski-Pohjalainen-lehdess\xc3\xa4 1907\xe2\x80\x931908 ja sitten Oulussa ilmestyneess\xc3\xa4 Liitto-lehdess\xc3\xa4 1908\xe2\x80\x931933. Hautam\xc3\xa4ki oli Maalaisliiton puoluesihteerin\xc3\xa4 1908\xe2\x80\x931917._NEWLINE_Hautam\xc3\xa4ki toimi Maalaisliiton kansanedustajana 1922\xe2\x80\x931924 edustaen Oulun l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. H\xc3\xa4n oli my\xc3\xb6s Kauhavan kuntakokouksen puheenjohtajana. Hautam\xc3\xa4ki oli Maalaisliiton keskushallituksen ja Suomen sanomalehtimiesliiton hallituksen j\xc3\xa4sen. Lis\xc3\xa4ksi h\xc3\xa4n oli muun muassa Pohjois-Suomen sanomalehtimiesyhdistyksen puheenjohtajana._NEWLINE_Kustaa Hautam\xc3\xa4ki oli naimisissa vuodesta 1904 Lydia Karoliina Helanderin kanssa.'